Michael Smith miyos saking kulawarga pekerja wonten ing Blackpool, Inggris. Piyambakipun pikantuk gelar PhD nalika taun 1956 saking Universitas Manchester lan nglajengaken studi pascadhoktoral wonten ing Laboratorium Gobind Khorana, Vancouver, Kanada. Har Gobind Khorana piyambak pikantuk Penghargaan Nobel babagan Fisiologi utawa Kedhokteran nalika taun 1968 kanggé karya wonten ing kodhe genetik. Smith lajeng pindhah kaliyan kelompok Khorana dhateng Wisconsin, Amérikah Sarékat nalika taun 1960, nanging rikala taun 1961 piyambakipun wangsul malih dhateng Vancouver. sadangunipun pinten-pinten taun, Smith makarya wonten ing Fisheries Research Board of Canada Laboratory ing laladan Vancouver, lan wonten ing taun 1966 piyambakipun dipunangkat minangka profesor biokimia wonten ing Fakultas Kedhokteran University of British Columbia. Michael Smith ngremeni karier riset ingkang dawa lan produktif wonten ing Universitas British Columbia. Kajawi dados profesor biokimia lan investigator karier MRC, Smith ugi minangka direktur pendiri Biotechnology Laboratory saking taun 1987 dumugi ing taun 1995. Dr. Smith ugi minangka pimpinan ilmiah ingkang angka pisanan wonten ing Protein Engineering Network Centers of Excellence. Nalika taun 1996 Smith dipunangkat minangka Profesor Istimewa Bioteknologi Peter Wall lan salajengipun direktur pendiri Genome Sequencing Center wonten ing BC Cancer Research Agency.